CELEX: 32012D0501
Language: mt
Date: 2012-09-07 00:00:00
Title: 2012/501/UE: Deċiżjoni tal-Kummissjoni tas- 7 ta’ Settembru 2012 li temenda d-Deċiżjoni 2008/899/KE li taċċetta l-impenn offrut li għandu x’jaqsam mal-proċediment anti-dumping li jikkonċerna l-importazzjonijiet ta’ aċidu ċitriku li joriġina mir-Repubblika Popolari taċ-Ċina

8.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 244/27
            
         DEĊIŻJONI TAL-KUMMISSJONI
   tas-7 ta’ Settembru 2012
   li temenda d-Deċiżjoni 2008/899/KE li taċċetta l-impenn offrut li għandu x’jaqsam mal-proċediment anti-dumping li jikkonċerna l-importazzjonijiet ta’ aċidu ċitriku li joriġina mir-Repubblika Popolari taċ-Ċina
   (2012/501/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikoli 8 u 9 tiegħu,
   Wara li kkonsultat il-Kumitat Konsultattiv,
   Billi:
   A.   MIŻURI EŻISTENTI
   
   
               (1)
            
            
               Il-Kunsill, bir-Regolament (KE) Nru 1193/2008 (2), impona dazji definittivi tal-anti-dumping fuq l-importazzjonijiet lejn l-Unjoni ta’ aċidu ċitriku li joriġina fir-Repubblika Popolari taċ-Ċina (“il-prodott ikkonċernat”).
            
         
               (2)
            
            
               Il-Kummissjoni, bid-Deċiżjoni 2008/899/KE (3) (“id-Deċiżjoni”) aċċettat impenn fuq il-prezz (“l-impenn”), inter alia, minn Laiwu Taihe Biochemistry Co. Ltd. (“Laiwu Taihe”) flimkien mal-Kamra tal-Kummerċ Ċiniża tal-Importaturi u l-Esportaturi tal-Metalli, l-Minerali u l-Kimiki (“CCCMC”).
            
         
               (3)
            
            
               L-impenn aċċettat minn Laiwu Taihe, l-unika kumpanija li ngħatat trattament ta’ ekonomija tas-suq (“TES”), iffissal-prezz minimu tal-importazzjoni (“PMI”) għall-prodott kopert fuq il-bażi tal-valur normali stabbilit matul l-investigazzjoni. Barra minn hekk, l-impenn ipprovda għall-indiċjar tal-PMI skont il-kwotazzjonijiet pubbliċi internazzjonali tal-qamħ, il-materja prima ewlenija użata mill-produttur esportatur.
            
         
               (4)
            
            
               Il-kumpanija ntrabtet ukoll li tirrapporta u tirrispetta reġim partikolari ta’ prezzijiet għall-bejgħ kollu mhux fl-Unjoni lil dawk il-konsumaturi li l-organizzazzjoni jew l-istruttura tagħhom testendi lil hinn mill-Unjoni, f’każ li Laiwu Taihe jbiegħ lil dawn il-konsumaturi fl-Unjoni.
            
         
               (5)
            
            
               Barra minn hekk, Laiwu Taihe qablet wkoll li tipprovdi lill-Kummissjoni b’informazzjoni regolari u dettaljata dwar l-esportazzjonijiet tagħha lejn l-Unjoni bħala wieħed mill-mezzi li permezz tiegħu l-impenn jista’ jiġi ssorveljat b’mod effettiv mill-Kummissjoni.
            
         
               (6)
            
            
               Meta aċċettat l-impenn, il-Kummissjoni qieset ir-riskju ta’ kumpens reċiproku bħala limitat.
            
         B.   ĊIRKOSTANZI MIBDULA
   
   
               (7)
            
            
               Fil-Ħarifa tal-2011, Laiwu Taihe infurmat lill-Kummissjoni dwar l-intenzjoni tagħha li tibda l-produzzjoni ta’ tipi addizzjonali tal-prodott ikkonċernat li mhumiex koperti mill-impenn u tbigħhom fuq is-suq tal-Unjoni soġġetti għal dazji anti-dumping.
            
         
               (8)
            
            
               Il-Kummissjoni analizzat l-implikazzjonijiet ta’ dan id-disinn ġdid fil-kummerċ u qieset li hemm riskju għoli ta’ kumpens reċiproku jekk il-prodott kopert u t-tipi addizzjonali tal-prodott ikkonċernat li mhumiex koperti mill-impenn jinbigħu lill-istess klijenti.
            
         
               (9)
            
            
               Barra minn hekk, il-Kummissjoni wkoll saret taf dwar kumpanija ta’ kummerċ potenzjali, li tinsab fl-istess bini ta’ Laiwu Taihe li mhijiex soġġetta għal obbligi ta’ rappurtar, u qisitha bħala diffikultà oħra fil-monitoraġġ effettiv tal-impenn. Il-Kummissjoni għarrfet lil Laiwu Taihe kif inhu xieraq u ħabbret li hi favur li tikkunsidra l-irtirar tal-impenn.
            
         
               (10)
            
            
               Sussegwentement, Laiwu Taihe offriet li tbiegħ dawn it-tipi addizzjonali tal-prodott ikkonċernat waqt li tirrispetta l-PMI tat-tip ta’ prodott kopert mill-impenn. Hija pproponiet ukoll li tbiegħ dawn it-tipi tal-prodott direttament lill-Unjoni u li testendi l-obbligi ta’ rappurtar għal dan il-bejgħ.
            
         
               (11)
            
            
               Il-Kummissjoni tqis li dawn l-impenji ma jistgħux ibiddlu l-valutazzjoni inizjali tagħha għar-raġunijiet li ġejjin: L-ewwelnett, l-iffissar ta’ regolazzjoni ta’ prezz għat-tipi tal-prodott ikkonċernat li l-kumpanija ma pproduċietx matul il-perjodu ta’ investigazzjoni oriġinali jkun ifisser reviżjoni tad-definizzjoni tal-prodott kopert mill-impenn, li għandu jkun suġġett għal reviżjoni interim biex jiġi ffissat PMI ġdid. Inkella, jippersisti r-riskju għoli ta’ kumpens reċiproku fir-rigward tat-tip tal-prodott kopert mill-impenn u t-tipi oħrajn tal-prodott ikkonċernat, meta mibjugħa lill-istess klijenti. It-tieni, il-bejgħ lil negozjanti oħrajn u ż-żieda fl-ammont ta’ informazzjoni li għandha tasal taħt l-obbligi tar-rappurtar estiżi li jirriżultaw mill-bejgħ tat-tipi addizzjonali tal-prodott ikkonċernat ikunu jirrendu l-monitoraġġ tal-impenn oneruż ħafna.
            
         
               (12)
            
            
               Abbażi tal-konsiderazzjonijiet ta’ hawn fuq, il-Kummissjoni kkonkludiet li wara bdil fil-varjetà tal-prodott, l-impenn aċċettat minn Laiwu Taihe jsir imprattikabbli u għandu jiġi rtirat.
            
         
               (13)
            
            
               Laiwu Taihe ġiet mgħarrfa bil-konklużjonijiet tal-Kummissjoni u ngħatat opportunità li tikkummenta.
            
         
      Sottomissjonijiet bil-Miktub u Seduti
   
   
               (14)
            
            
               Laiwu Taihe ngħatat l-opportunità li tinstema’ u waslu wkoll sottomissjonijiet bil-miktub fejn Laiwu Taihe tenniet l-impenji tagħha, jiġifieri li l-bejgħ kollu tat-tipi ta’ prodotti addizzjonali jkun jirrispetta l-PMI ssettjat għat-tip ta’ prodott kopert mill-impenn, li tbiegħ biss direttament lil klijenti tal-UE mingħajr kumpaniji kummerċjali domestiċi intermedjarji fir-Repubblika Popolari taċ-Ċina u li tipprovdi d-dokumenti tal-bejgħ kollu mill-esportazzjoni li jikkonċernaw iż-żewġ tipi addizzjonali tal-prodott. Barra minn hekk, hija sostniet li l-impenn li tbiegħ it-tipi l-ġodda tal-prodott bil-PMI jew ‘il fuq mill-PMI tal-prodott kopert ma jkunx jimplika reviżjoni tal-ambitu tal-prodott kopert li huwa biss possibbli permezz ta’ reviżjoni interim. Barra minn hekk, Laiwu Taihe ssuġġeriet li s-servizzi tal-Kummissjoni jwettqu żjara ta’ verifika fil-bini tagħha, inter alia, biex jivverifikaw id-dejta tal-ispejjeż tal-produzzjoni ta’ Laiwu Taihe.
            
         
               (15)
            
            
               Il-Kummissjoni tqis li s-sottomissjonijiet ma jġibux elementi ġodda lill-valutazzjoni tagħha. B’mod partikolari, huwa vvalutat li l-iffissar ta’ prezz għal tipi ta’ prodotti li ma kinux ġew soġġetti għall-investigazzjoni oriġinali minħabba nuqqas ta’ produzzjoni ma jistax ineħħi r-riskju ta’ kumpens reċiproku billi tali prezz la kien ġie stabbilit u lanqas biss ivverifikat. Fir-rigward tal-verifika suġġerita ta’, inter alia, l-istruttura tal-ispejjeż tal-produzzjoni ta’ Laiwu Taihe, din ġiet ikkunsidrata li tkun riservata għal xi reviżjoni interim possibbli, jekk mitluba.
            
         C.   EMENDA TAD-DEĊIŻJONI 2008/899/KE
   
   
               (16)
            
            
               Għalhekk, skont l-Artikolu 8(9) tar-Regolament bażiku u wkoll skont il-klawżoli rilevanti tal-impenn li jawtorizzaw lill-Kummissjoni biex tirtira unilateralment l-impenn, il-Kummissjoni kkonkludiet li l-aċċettazzjoni tal-impenn offrut minn Laiwu Taihe flimkien mas-CCCMC għandha tiġi rtirata u li d-Deċiżjoni 2008/899/KE għandha tiġi emendata. Għaldaqstant, id-dazji definittivi tal-anti-dumping imposti permezz tal-Artikolu 1 tar-Regolament (KE) Nru 1193/2008 fuq l-importazzjonijiet tal-prodott ikkonċernat prodott minn Laiwu Taihe (kodiċi addizzjonali TARIC A880) għandhom japplikaw,
            
         ADOTTAT DIN ID-DEĊIŻJONI:
   Artikolu 1
   L-aċċettazzjoni tal-impenn fir-rigward ta’ Laiwu Taihe Biochemistry Co. Ltd. flimkien mal-Kamra tal-Kummerċ Ċiniża tal-Importaturi u l-Esportaturi tal-Metalli, l-Minerali u l-Kimiki (kodiċi addizzjonali TARIC A880) hija b’dan irtirata.
   Artikolu 2
   It-tabella tal-Artikolu 1 fid-Deċiżjoni 2008/899/KE tinbidel bit-tabella li ġejja:
   
      
                  “Pajjiż
               
               
                  Kumpaniji
               
               
                  Kodiċi Taric addizzjonali
               
            
                  Ir-Repubblika Popolari taċ-Ċina
               
               
                  COFCO Biochemical (Anhui) Co., Ltd – No 73 Daquing Road, Bengbu City 233010, Anhui Province
               
               
                  A874 
               
            
                  Immanifatturati minn RZBC Co., Ltd – No 9 Xinghai West Road, Rizhao, Shandong Province u mibjugħa mill-kumpanija tal-bejgħ relatata RZBC Imp. & Exp. Co., Ltd – No 66, Lvzhou South Road, Rizhao (Liangyou Grand View Hotel, 22nd Floor, Building A), Shandong Province
               
               
                  A926 
               
            
                  Immanifatturati minn RZBC (Juxian) Co., Ltd – West Wing, Chengyang North Road, Ju County, Rizhao, Shandong Province u mibjugħa mill-kumpanija tal-bejgħ relatata RZBC Imp. & Exp. Co., Ltd – No 66, Lvzhou South Road, Rizhao (Liangyou Grand View Hotel, 22nd Floor, Building A), Shandong Province
               
               
                  A927 
               
            
                  TTCA Co., Ltd. – West, Wenhe Bridge North, Anqui City, Shandong Province
               
               
                  A878 
               
            
                  Yixing Union Biochemincal Co., Ltd. – Economic Development Zone Yixing City 214203, Jiangsu Province
               
               
                  A879 
               
            
                  Weifang Ensign Industry Co. Ltd., Changsheng Street No 1567, Changle, Weifang, Shandong Province
               
               
                  A882 ”
               
            
   Artikolu 3
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   
      Magħmul fi Brussell, is-7 ta’ Settembru 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 343, 22.12.2009, p. 51.
   
      (2)  ĠU L 323, 3.12.2008, p. 1.
   
      (3)  ĠU L 323, 3.12.2008, p. 62.